
                     Nr.23/39/2002

BIROUL PERMANENT 

AL CAMEREI DEPUTAŢILOR

DOMNULUI PREŞEDINTE

VALER DORNEANU

· 

În conformitate cu prevederile art.89 din Regulamentul Camerei Deputaţilor, vă înaintăm, alăturat, Raportul asupra propunerii legislative privind garantarea plăţilor produselor şi serviciilor pentru companiile naţionale şi societăţile comerciale cu capital majoritar de stat, primită prin adresa nr.681 din 18.02.2002.
· 

La întocmirea raportului comisia a avut în vedere avizele transmise de:

· Guvernul României;

· Consiliul Legislativ;

· Comisia pentru buget, finanţe şi bănci;

· Comisia pentru politică economică, reformă şi privatizare.

În raport de obiectul şi conţinutul său, proiectul de lege face parte din categoria legilor ordinare.

p.PREŞEDINTE,

Ioan Bivolaru

RAPORT

asupra propunerii legislative privind garantarea plăţilor produselor şi serviciilor pentru companiile naţionale şi societăţile comerciale cu 

capital majoritar de stat


În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată în fond cu dezbaterea şi avizarea propunerii legislative privind garantarea plăţilor produselor şi serviciilor pentru companiile naţionale şi societăţile comerciale cu capital majoritar de stat, prin adresa nr.681/18.02.2002.



Propunerea legislativă a fost avizată favorabil de către Consiliul Legislativ cu observaţii şi propuneri care au fost preluate parţial în text.



Comisia pentru politică economică, reformă şi privatizare avizează negativ propunerea de lege "datorită faptului că prevederile din propunere vin în contradicţie cu dispoziţiile art.41 alin.(2) din Constituţia României în ceea ce priveşte egalitatea de tratament juridic a persoanelor juridice de drept privat cu capital privat şi a persoanelor juridice de drept privat cu capital majoritar de stat.



De asemenea, prin modalitatea de plată prevăzută la art.1 se exclud din activitatea agenţilor economici de stat principalele instrumente de plată specifice raporturilor comerciale (bilet la ordin, cambie, cec), situaţie în care nu numai că nu se ating scopurile propunerii legislative, dar se creează un blocaj financiar şi mai accentuat."



Totodată comisia menţionată apreciază că: "în prezent există mijloace juridice suficiente pentru garantarea îndeplinirii obligaţiilor asumate de către părţile unui contract, neajunsurile rezidă în modul de utilizare a acestora de către persoanele juridice cu capital majoritar de stat".



Comisia pentru buget, finanţe şi bănci, în urma examinării proiectului, a hotărât respingerea acestuia din următoarele considerente:



- "prevederile din propunere vin în contradicţie cu dispoziţiile art.41 alin.(2) din Constituţia României în ceea ce priveşte "egalitatea de tratament juridic a persoanelor juridice de drept privat cu capital privat şi a persoanelor juridice de drept privat cu capital majoritar de stat";



- prevederile pot fi calificate ca "practică anticoncurenţială" conform art.5 lit.d), art.6 lit.c) şi art.9 din Legea concurenţei nr.21/1996;



- în această perioadă există în paralel un proiect de Lege privind unele măsuri pentru întăirea disciplinei contractuale iniţiat de Ministerul Dezvoltării şi Prognozei şi Ministerul Industriei şi Resurselor, în dezbatere la Camera Deputaţilor, care include şi prevederi referitoare la un sistem de garantare al plăţilor şi are acelaşi scop: eliminarea blocajului financiar.



Guvernul României prin adresa nr.598/MRP/15.02.2002 transmite punctul de vedere la propunerea legislativă "Lege privind garantarea plăţilor produselor şi serviciilor pentru companiile naţionale şi societăţile comerciale cu capital majoritar de stat", prin care nu susţine adoptarea acestei iniţiative legislative din aceleaşi considerente generale ca cele menţionate de comisiile Camerei Deputaţilor.



Propunerea legislativă are ca obiect de reglementare instituirea unui sistem de garantare a plăţilor pentru produsele şi serviciile livrate de către companiile naţionale, societăţile comerciale cu capital majoritar de stat şi regiile autonome, sistem care vizează eliminarea blocajului financiar prin:



a) modalităţile de plată (decontări efective);



b) condiţiile de creditare (creanţă garantată de o bancă agreată);



c) limitarea comisionului la maxim 10% calculat doar asupra mărfii vândute şi încasate, în cazul societăţilor comerciale cu capital privat folosite la vânzarea produselor sau serviciilor de căte companiile naţionale, regiile autonome şi societăţile comerciale cu capital majoritar de stat.



Prin domeniul propus spre reglementare şi din punct de vedere al relaţiilor sociale reglementate, prezenta propunere legislativă face parte din categoria legilor ordinare.



La şedinţă a participat ca invitat iniţiatorul propunerii legislative, domnul deputat Mircea Toader.



Având în vedere că în aceeaşi perioadă comisia a avut în dezbatere, pentru aviz, proiectul de Lege privind unele măsuri pentru întărirea disciplinei contractuale (P.L.150/2002), membrii comisiei au hotărât, la propunerea iniţiatorului, ca o serie de prevederi ale proiectului de lege privind garantarea plăţilor produselor şi serviciilor pentru companiile naţionale şi societăţile comerciale cu capital majoritar de stat (garantarea valorii creditelor comerciale), să fie înaintate ca amendamente admise şi celelalte prevedei ca amendamente respinse, în avizul Comisiei pentru industrii şi servicii către Comisia pentru politică economică, reformă şi privatizare.



În consecinţă, pentru evitarea unui paralelism legislativ, comisia, în urma dezbaterii în şedinţa din 10.04.2002, propune respingerea propunerii legislative, cu unanimitate de voturi.

                     p.PREŞEDINTE,                                 SECRETAR,

                        Ioan Bivolaru                                  Cristian Buzea

Expert,

Mariana Dragu

